Ábōg ā suan vá, a zu kɔ́b naa Éli a tɔá á mgbág zěn, a bəbəgə zěn, amú ā mbádaga ású ézímbí ámvóé. Ńdɔ̄ é mod nyɔ́ á ngázu bwé é fwé nyī á tísɔn; tísɔn ésə e kúbán fɔ̄ɔ̄ hə á mīńyón. 14Á wóg Éli a ngáwóg éngongom dzí, nyé nâ: “Dzé bod báyón nā ?” Ńdɔ̄ á fɔ̄ɔ̄ é mod nyɔ́ á ngātíe m̀bíl, a sɔ́ kad Éli fwé. 15Éli a ngábə́ ókalǎ bisəb məwóm ebǔl ai mwom, mís móé mə́ ngábə́ éndǒn endǒn, təgě fə ai ngul yǎ áyēn. 16É mod nyɔ́ nyé ai Éli nâ: “Ma sɔ́ ásū bítá, mə̌ túb ámōs bēn vī, ásū bítá.” Nyé ai nyé nâ: “Ńdɔ̄ dzé yálod wé, ǎ mɔ́n wama ?” 17Ńdɔ ǹkad fwé á ngáyalan nyé nâ: “Bəfilísta bə́ bwé Ísraɛ̂l. Bod bə́ wú fɔ̄ɔ̄ ábuí bənyɔ bɔ́n Ofni bân Pinhas bə́ wú fə, ńdɔ̄ fə̄ bə́ fādí ézīmbí ámvóé.” 18Hə á tád fɔ̄ɔ̄ á ngātád ézīmbí ámvóé, Éli a sɔ́dán fɔ̄ɔ̄ êtɔá a kə́ ku kə́ŋə̄ná á ḿbɛ̄; dɔ́l á mān nyaŋalan, a wúú. Amú a ngábə́ eyə́gan ńnǒm ai adǐd ásə. A ngátɔbɔ ǹtsíg ǹtól yǎ Ísraɛ̂l á táŋ bisəb məwóm mə́nyi. 19M̀bɔ́m wóé, miníngá Pinhas, a ngábə́ ndû abum. Á wóg a ngáwóg fwé adzáŋá lə́ ézímbí ámvóé ai ényi awú ńkiɛ́ ai édí ńnóm, ńdɔ fɔ̄ɔ̄ á ngásulan, a byé amú mīńtyé mí ngáyádan nyé. 20Ábōg ā yigi wú, é bīníngá bə́ vɔ́ligi nyé, bɔ́ ai nyé nâ: “Tə wambáda; o byé mān fám !” Ńdɔ a ngálaŋan evól evól, təge yalan. 21Ńdɔ a ngáyole mɔ́n dzwé nâ: Ikavod; nálā wâtian nâ: “Olugú ā kódo yǎ á Ísraɛ̂l”, ású ézímbí ámvóé é ngánɔŋɔbán, ǹkiɛ́ bân ǹnóm bə́ wúú. 22Nyé nâ: “Olugú Zambá ā mǎn yǎ amú bə́ fādí bía ezímbí ámvóé.”